La Plataforma en Defensa de l’Hospital de Viladecans denuncia retallades en el projecte d’ampliació
Channel: Fundació Ciutat de Viladecans
Date: 2015-05-21

La Plataforma en Defensa de l’Hospital de Viladecans denuncia que el nou Pla Director previst per la Generalitat rebaixa la qualificació complexitat clínica de nivell dos a nivell u. Això suposa a la pràctica que passaria de estar capacitat per resoldre entre un 85% i un 90% dels problemes de salut dels ciutadans a poc més del 65%.

En una reunió urgent entre la Plataforma i part dels alcaldes i representants dels municipis als què dóna servei, ha reclamat als ajuntaments que no abaixin la guàrdia i que pressionin el conseller de Salut, Boí Ruiz, perquè mantingui el projecte d’ampliació original. Entre altres millores, l’acord del 2008 contemplava 12 quiròfans i la creació d’una Unitat de Cures Intensives amb 18 llits.

Per la seva banda, els alcaldes de Viladecans i Gavà han explicat algunes de les mesures preses per assegurar el compliment dels acords, com una resolució presentada al Parlament de Catalunya el passat mes de febrer.

L’Hospital de Viladecans dóna servei a unes 200.000 persones de les poblacions de Begues, Castelldefels, Gavà, Sant Climent i Viladecans. La derivació de part dels seus serveis a l’Hospital de Sant Boi, de caràcter privat, va encendre les alarmes i va provocar una mobilització ciutadana que va obligar al conseller de Salut a comprometre’s a dur a terme un Pla Director d’ampliació.